साझा उम्मीदवार पर विपक्षी पार्टियों में प्राथमिक सहमति, भाजपा में खलबली
Patna Opposition Meeting Opinion, Follow Expert Views, Column, News Analysis On Dainik Bhaskar (दैनिक भास्कर) भाजपा के खिलाफ साझा उम्मीदवार खड़ा करने पर प्राथमिक सहमति बन गई है। पटना में हुई विपक्षी दलों की बैठक में छोटे- बड़े पंद्रह दल शामिल हुए।
भाजपा के खिलाफ साझा उम्मीदवार खड़ा करने पर प्राथमिक सहमति बन गई है। पटना में हुई विपक्षी दलों की बैठक में छोटे- बड़े पंद्रह दल शामिल हुए। हालाँकि तेलंगाना वाले केसीआर, ओडिशा वाले नवीन पटनायक और वाईएसआर कांग्रेस के वाईएस जगनमोहन रेड्डी इस बैठक में शामिल नहीं हुए।
इन्हें छोड़कर कश्मीर से कन्याकुमारी तक के लगभग सभी दल बैठक में मौजूद रहे। बिहार के मुख्यमंत्री नीतीश कुमार ने घोषणा की है कि लोकसभा चुनाव में एक साथ लड़ने पर हम सब सहमत हो गए हैं। सीटों के बँटवारे के लिए अगली बैठक शिमला में होगी।
सभी नेताओं ने माना कि हम सब के बीच भी छोटे- मोटे मतभेद आएँगे लेकिन चूँकि यह विचारधारा की लड़ाई है, इसलिए हमें हर हाल में एक साथ बने रहना होगा। दूसरी ओर एक दिन पहले बैठक में शामिल होने के लिए अरविंद केजरीवाल ने जो शर्त रखी थी, उसे मान लिया गया। सभी दलों ने कांग्रेस से अपील की कि वह दिल्ली के अध्यादेश मामले में आप पार्टी का साथ दे। उल्लेखनीय है कि पिछले दिनों एक अध्यादेश लाकर केंद्र ने दिल्ली सरकार के कई अधिकार छीन लिए थे।
इस बीच भाजपा में इस बैठक के मद्देनज़र एक अजीब तरह की खलबली देखी गई। पटना में इस मीटिंग के मद्देनज़र भाजपा कार्यकर्ताओं ने विपक्षी नेताओं के खिलाफ तरह- तरह के पोस्टर लगाए।
किसी पोस्टर में विपक्षी नेताओं को ठग्स ऑफ़ हिंदुस्तान बताया गया तो किसी पोस्टर में लिखा गया “ हल्ला है हर ओर, बिहार में मिलेंगे सारे चोर” वहीं एक और पोस्टर में लिखा गया “लोकतंत्र के हत्यारे आज किस मुँह से जेपी की धरती पर आ रहे हैं? क्या देश में एक बार फिर इमरजेंसी लगाना चाहते हैं?"
उधर गृहमंत्री अमित शाह ने विपक्षी एकता पर तंज कसा- विपक्ष कभी एक होने वाला नहीं है। पटना में तो विपक्षी नेताओं का फ़ोटो सेशन चल रहा है। इससे ज़्यादा या अलग कुछ नहीं।
जवाब में ममता बनर्जी ने पटना बैठक में शामिल होने के बाद कहा- दिल्ली में हमने जितनी बैठकें कीं, विफल साबित हुईं, लेकिन पटना बैठक काफ़ी सकारात्मक रही। नीतीश कुमार के प्रयास आख़िर रंग लाए। हम हर हाल में अब एक साथ चुनाव लडेंगे। कोई मतभेद या कोई बाहरी शक्ति हमें अपने लक्ष्यों डिगा नहीं पाएगी।
इस मीटिंग में नीतीश कुमार को विपक्षी एकता या आगे चलकर इस गठबंधन का जो भी नाम तय होगा, उसका संयोजक बनाए जाने पर भी चर्चा हुई। इस चर्चा का नतीजा क्या रहा, यह तो अभी घोषित नहीं किया गया लेकिन शायद अगली मीटिंग में नाम की घोषणा कर दी जाएगी।
इस मीटिंग को लेकर कई भाजपा नेताओं ने नीतीश कुमार और ख़ासकर, कांग्रेस के खिलाफ खूब तंज कसे, उनका कहना है कि विपक्षी एकता सिर्फ़ दिखावा है। ये पार्टियाँ कभी एक नहीं हो सकतीं क्योंकि अलग- अलग राज्यों में इनके अपने- अपने हित हैं जिनसे ये कभी समझौता नहीं कर सकतीं। अब्दुल्ला ने तो इस मीटिंग में ही आप पार्टी पर तंज कस दिया कि धारा 370 पर आप के रुख़ को लेकर मैं आश्चर्यचकित हूँ।